skool | Afrikaanse Taalmuseum en -monument
Smeer heuning om ons mond en wen só met jou idiome!
Friday, 10 May 2019 12:48
'Skerpskryf in Afrikaans' het talle koel kontantpryse op die spel vir Drakenstein-leerders
Is daar idiome, spreekwoorde en uitdrukkings in jou drome? Dan is die tiende 'Skerpskryf in Afrikaans' – 'n skeppende skryfkompetisie vir graad 7-, 10-, 11- en 12-leerders van Drakenstein – die perfekte plan vir maklike kontant in die hand. Inskrywings is boonop gratis, dus deelnemers kan net wen.
Die kompetisie word aangebied deur die Hugenote Gedenkskool in Dal Josafat in samewerking met die Afrikaanse Taalmuseum en -monument (ATM) in die Paarl. In 1883 was die gedenkskool die eerste skool in Suid-Afrika waar Afrikaans amptelik as onderrigmedium aangewend is.
Deelname is maklik en tot voordeel van elke leerder wat in Afrikaans skryf – dit sal boonop help om belowende jong skrywers te identifiseer. Die finaliste en hul onderwysers sal genooi word na 'n prysoorhandiging by die Hugenote Gedenkskool op 19 Oktober 2019 waar hulle ook sal deelneem aan 'n werksessie met bekende skrywers, joernaliste en blogskrywers oor die vele aspekte van skryf in Afrikaans.
1. Beskryf in een sin wat 'n idioom is;
2. Skryf 10 Afrikaanse idiome neer; en
3. Skryf 'n opstel van maksimum 200 woorde (graad 7) of 300 woorde (grade 10, 11 en 12) waarin jy die betekenis van een van jou gekose idioom uitlê.
Leerders én skole kan 'n hele paar pryse wen, so sit skouer aan die wiel!
Die algehele hoërskoolwenner kry R1 000 kontant asook 'n R1 000-koopbewys vir Afrikaanse boeke. Die twee wenners in die skeppende en taalkundige afdelings wen elk R500 kontant asook 'n R500-koopbewys vir Afrikaanse boeke. Die algehele laerskoolwenner kry R500 en die eerste twee naaswenners R300 en R200 elk. Al drie wen ook 'n boek as prys. Die ses wenners se skole ontvang ook elk 'n koopbewys van R500 vir Afrikaanse boeke. Die persone wat die wen-inskrywings aangemoedig het, sowel as die onderwysers wat die meeste inskrywings instuur, ontvang elk R500.
Leerders kan by hul Afrikaansonderwysers uitvind hoe om in te skryf of op www.taalmonument.co.za kyk. Wenners van die vorige jare kan weer inskryf, maar sal nie in aanmerking kom vir pryse nie. Inskrywings moet teen 26 Julie 2019 ingehandig word by Janine Brown in die Taalmuseum te Pastorielaan 11, Paarl. Vir navrae en elektroniese inskrywings, kontak haar op 021 872 3441 of opvoeding@taalmuseum.co.za.